 

**בבית הדין הצבאי המחוזי**

**במחוז שיפוטי ז"י**

**בפני השופטים**:  **סא"ל סבסטיאן אוסובסקי- אב"ד**

 **רס"ן ליעד קופלר- שופט**

 **סרן לינרה מלחובה- שופטת**

**בעניין: התובע הצבאי (ע"י ב"כ, סרן סגן רואי נחום)**

**נגד**

**הנאשם: X/XXXטוראי ל' נ' (ע"י ב"כ, סרן אריאל הראל)**

**הכרעת - דין**

על פי הודאתו, מורשע הנאשם בעבירה של עבירה באמצעי תשלום, לפי סעיף 40 (ב) (1) לחוק שירותי תשלום, התשע"ט – 2019. בהתאם לכתב האישום המתוקן, לפרטים הנוספים והעובדה המוסכמת שמסרו הצדדים בדיון היום.

בהתאם להסכמת הצדדים, הנאשם יופנה לתסקיר עונש. העתק מן ההחלטה יועבר לרמ"ד אבחון וחוסן במקמצ"ר המתבקשת לערוך תסקיר ענישה בהקדם ולפני הדיון שנקבע לטיעונים לעונש.

התיק נקבע לישיבת טיעונים לעונש ביום 3.9.2023 בשעה 10:00.

* **ניתנה היום, ה' באב התשפ"ג, 23.07.2023, והודעה בפומבי ובמעמד הצדדים.**

\_\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

**שופט אב"ד שופטת**

 

**בבית הדין הצבאי המחוזי**

**במחוז שיפוטי ז"י**

בפני השופטים: סא"ל טובי הארט - אב"ד

רס"ן מיכאל גרוס - שופט

סרן מיכל גרינבק - שופטת

**גזר -דין**

הנאשם, טוראי ל' נ', הורשע על פי הודאתו בעבירה באמצעי תשלום. כעולה מכתב האישום המתוקן ומהפרטים הנוספים, בעת שהנאשם חיפש מטען לטלפון שלו הוא מצא כרטיס אשראי של חברו ליחידה ולאחר מכן עשה בו שימוש בשתי הזדמנויות למשיכת סכומי כסף בסך כולל של 6,000 ₪. לאחר מכן גזר הנאשם את כרטיס החיוב והשליך אותו. הנאשם תושאל על ידי מפקדיו אך הודה ביוזמתו בפני חברו במיוחס לו.

הנאשם התגייס לצה"ל בחודש דצמבר 2021 ופוטר ממנו בחודש פברואר 2023 לאחר שהותאם לו פרופיל 21 על רקע נפשי. מהמסמכים המפורטים שהגישה ההגנה עולה כי הרקע לעבירות נעוץ במצב כלכלי מורכב מאוד של משפחת הנאשם שהשפיע גם על מצבו הנפשי של הנאשם. נמצא כי הנאשם בעל נטייה להתמכרויות, בפרט התמכרות להימורים, ועובדה זו עמדה ברקע פיטוריו משירות כאמור. מאז פוטר משירות עובר הנאשם הליך שיקומי משמעותי בתחום זה. הנאשם אף פיצה את חברו בסך של 7,000 ₪ עוד בטרם גזר הדין.

הצדדים הציגו בפנינו הסדר טיעון אשר מבקש להקל עם הנאשם ביחס לרמת הענישה הנוהגת בראי נסיבותיו האישיות המפורטות מעלה, נטילת האחריות הן בהודאתו בפני חברו מיוזמתו והן הודאתו באשמה, ובעיקר ההליך הטיפולי שעבר מאז פוטר משירות.

בנסיבות אלה מצאנו לכבד את עתירתם המשותפת של הצדדים ולאמץ את הסדר הטיעון שהוצג.

**על הנאשם נגזרים, אפוא, העונשים הבאים:**

1. **תשעים (90) ימי מאסר לריצוי בפועל, בדרך של עבודה צבאית, בבצ"ת חיל ים בתנאים שנקבעו בחוות דעתה של רמ"ד שיקום. הנאשם יתייצב לריצוי עונש זה ביום 01.02.2024 עד השעה 07:30.**
2. **עונש מאסר מותנה בן שלושה (3) חודשים למשך שלוש (3) שנים, לבל יעבור עבירה שעניינה שליחת יד ברכוש הזולת.**
3. **פיצויים בסך שבעת אלפים שקלים (7,000 ₪) שישולמו לטוראי מ'. רכיב זה שולם זה מכבר.**
4. **זכות ערעור כחוק.**
5. **ניתן היום, כ"ז בטבת התשפ"ד, 08.01.2024, והודע בפומבי ובמעמד הצדדים.**

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופט אב"ד שופטת**

**העתק נכון מהמקור

ק' בית הדין**

**נערך על ידי: ק.ג**

**בתאריך:04.02.2024**

**חתימת המגיה: סגן שיר בן-ארמון**